• "AROBS ocupă un nişă interesantă în spaţiul IT regional, orientată mai mult spre contracte pe termen lung şi profituri mai puţin volatile", se arată în raportul Wood
Wood & Company menţine recomandarea de "Cumpărare" şi preţul ţintă de 1,43 lei pentru acţiunile companiei de IT AROBS Transilvania Software (AROBS), în următoarele douăsprezece luni, ceea ce echivalează cu o creştere de 62,5% faţă de cotaţia de închidere de vineri, după cum reiese din ultimului raport semnat de analistul Bram Buring, publicat pe portalul BVB Research Hub.
"Primele trei luni din 2024 au reprezentat încă un trimestru de stagnare în sectorul IT şi, prin urmare, de câştiguri subţiri pentry AROBS - veniturile au scăzut cu 5% în dinamică anuală, iar profitul net ajustat cu 30%", se arată în raport.
Factorii evidenţiaţi de management ce explică aceste rezultate sunt: 1) întârzieri în semnarea de noi contracte legate de electrificarea autovehiculelor; 2) rezultate dezamăgitoare de la AROBS Polska (aerospaţial), care este acum în curs de reorganizare; 3) sisteme de eşalonare a veniturilor ce se vor reflecta în a doua parte a anului 2024; 4) noi investiţii în vânzări şi marketing.
Pe partea pozitivă, compania a început în martie un nou proiect semnificativ în domeniul serviciilor software, care se va reflecta pe deplin în veniturile anului 2024, iar aproximativ două treimi din veniturile aferente serviciilor software bugetate pentru restul acestui an sunt acoperite de contracte aflate în derulare, conform raportului Wood.
"Important în opinia noastră este că AROBS îşi reproiectează programul ESOP ca un «plan de stimulente pe termen lung» ceea ce va descuraja angajaţii să vândă acţiunile de îndată ce vor fi acordate. Credem că acesta a fost un factor care a influenţat preţul acţiunilor în ultima vreme. Continuăm să susţinem că AROBS ocupă un nişă interesantă în spaţiul IT regional, orientată mai mult spre contracte pe termen lung şi profituri mai puţin volatile. Dar, într-o perioadă în care clienţii IT continuă «să-şi ţină pulberea uscată», va fi dificil pentru acţiune să supraperformeze. Tranzacţionându-se la un multiplu de circa 13x faţă de estimările noastre privind profiturile în 2024 şi un EV/EBITDA ajustat de 6,4x, evaluările nu sunt pretenţioase (companiile comparabile se tranzacţionează la circa 17x şi 8x) şi suntem CUMPĂRĂTORI ai acţiunii", se arată în raport.
La factorii negativi, analistul Wood menţionează declaraţia CEO-ului companiei din timpul conferinţei de prezentare a rezultatelor primului trimestru al anului conform cărei, perioada a fost foarte dificilă la nivel global, clienţii fiind concentraţi pe optimizarea operaţională şi constrângerea bugetelor IT.
"Presa din România a relatat că unele afaceri internaţionale îşi închid operaţiunile în ţară. Cu toate acestea, CEO-ul este încrezător că AROBS îşi poate îndeplini rezultatele bugetate pentru 2024 (profit net ajustat de 48,8 milioane lei la venituri de 495 milioane lei şi EBITDA ajustat de 92,9 milioane lei)", se menţioneză în raport.
Afacerea Future Workforce (FWF) - automatizarea proceselor robotizate (RPA) şi analiza avansată a datelor - generează afaceri bune dar au necesitat, în primul trimestru din 2024, o investiţie mai mare în vânzări şi marketing (majoritatea personalului de vânzări al FWF este în România şi în Marea Britanie).
AROBS nu vede o presiune salarială în 2024, cu excepţia unor domenii (AI, analiză avansată a datelor). Compania a încercat să compenseze creşterile salariale acordate pentru a contrabalansa eliminarea scutirilor impozitului pe veniturile IT-ştilor cu reduceri de personal.
Piaţa regională de IT s-a răcit iar AROBS vede oportunităţi de a achiziţiona companii mai mici ce au deja clienţi. Unele sunt mai orientate către consultanţă, spre deosebire de dezvoltarea de software, esenţa afacerilor AROBS, conform raportului.
Pentru acest an, analiştii de la Wood estimează venituri din vânzări de 527,7 milioane de lei pentru AROBS şi un profit net de 59,1 milioane de lei, care va urca la 77,2 milioane lei în 2025 şi 90,1 milioane în 2026, conform prognozelor prezentate în raportul publicat pe portalul BVB Research Hub.
Wood & Company a iniţiat acoperirea AROBS Transilvania Software în luna august a anului trecut.